               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 11.4.2018
            COM(2018) 176 final
            2018/0085(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            σχετικά με την υπογραφή, εξ ονόματος της Ευρωπαϊκής Ένωσης, της συμφωνίας μεταξύ της Ευρωπαϊκής Ένωσης και της Ομοσπονδιακής Δημοκρατίας της Βραζιλίας για την τροποποίηση της συμφωνίας μεταξύ της Ευρωπαϊκής Ένωσης και της Ομοσπονδιακής Δημοκρατίας της Βραζιλίας για την απαλλαγή από την υποχρέωση θεώρησης βραχείας διαμονής για τους κατόχους διπλωματικών, υπηρεσιακών ή επίσημων διαβατηρίων

               ΑΙΤΙΟΛΟΓΙΚΗ ΕΚΘΕΣΗ

               1.ΠΛΑΙΣΙΟ ΤΗΣ ΠΡΟΤΑΣΗΣ

               Ο κανονισμός (ΕΕ) αριθ. 610/2013, της 26ης Ιουνίου 2013
                  1
               , (εφεξής: η τροποποίηση του κώδικα συνόρων του Σένγκεν), τροποποίησε τη Σύμβαση για την εφαρμογή της Συμφωνίας του Σένγκεν
                  2
                (ΣΕΣ), τον κανονισμό (ΕΚ) αριθ. 562/2006
                  3
                (τον κώδικα συνόρων του Σένγκεν) και τον κανονισμό (ΕΚ) αριθ. 810/2009
                  4
                (τον κώδικα θεωρήσεων) και — μεταξύ άλλων — όρισε εκ νέου την έννοια της «βραχείας διαμονής» για τους υπηκόους τρίτων χωρών στον χώρο Σένγκεν. Από τις 18 Οκτωβρίου 2013, για τους υπηκόους τρίτων χωρών — ανεξαρτήτως αν υπόκεινται σε υποχρέωση θεώρησης ή απαλλάσσονται από αυτή — οι οποίοι σκοπεύουν να ταξιδέψουν στον χώρο Σένγκεν για βραχεία διαμονή, η ανώτατη διάρκεια επιτρεπόμενης διαμονής ορίζεται ως «90 ημέρες εντός οιασδήποτε περιόδου 180 ημερών». Σε αντίθεση με τον ορισμό που ίσχυε έως τις 18 Οκτωβρίου 2013 (τρεις μήνες κατά τη διάρκεια εξάμηνης περιόδου από την ημερομηνία της πρώτης εισόδου), η νέα προσέγγιση είναι ακριβέστερη, καθορίζοντας τη διάρκεια σε ημέρες αντί για μήνες. Επιπλέον, η φράση «από την ημερομηνία της πρώτης εισόδου», που δημιούργησε πολλές αμφιβολίες και ερωτήματα, καταργήθηκε από τον ορισμό.

               Με την τροποποίηση του κώδικα συνόρων του Σένγκεν θεσπίστηκαν όλες οι απαραίτητες αλλαγές στο κεκτημένο της ΕΕ στους τομείς των θεωρήσεων και των συνόρων, δηλ. στη ΣΕΣ, στον κώδικα συνόρων του Σένγκεν, τον κώδικα θεωρήσεων και τον κανονισμό (ΕΚ) αριθ. 539/2001
                  5
               . Ωστόσο, η έννοια της βραχείας διαμονής κατοχυρώνεται και σε διεθνείς συμφωνίες που έχει συνάψει η Ευρωπαϊκή Ένωση. Οι συμφωνίες απαλλαγής από την υποχρέωση θεώρησης που έχουν συναφθεί με την Αντίγκουα και Μπαρμπούντα
                  6
               , τις Μπαχάμες
                  7
               , τα Μπαρμπάντος
                  8
               , τη Βραζιλία
                  9
               , τον Μαυρίκιο
                  10
               , τον Άγιο Χριστόφορο και Νέβις
                  11
                και τις Σεϋχέλλες
                  12
                εξακολουθούν να παραπέμπουν στον παλαιό ορισμό («τρεις μήνες ανά εξάμηνο από την ημερομηνία της πρώτης εισόδου»
                  13
               ) κατά τον καθορισμό της διάρκειας της διαμονής χωρίς υποχρέωση θεώρησης.

               Στις 16 Ιουλίου 2014, η Επιτροπή εξέδωσε σύσταση για απόφαση του Συμβουλίου που εγκρίνει την έναρξη διαπραγματεύσεων για την τροποποίηση των συμφωνιών απαλλαγής από την υποχρέωση θεώρησης για βραχεία διαμονή μεταξύ της Ευρωπαϊκής Ένωσης και των προαναφερόμενων χωρών
                  14
               , η οποία εγκρίθηκε από το Συμβούλιο στις 9 Οκτωβρίου 2014
                  15
               . Σκοπός ήταν να εφαρμοστεί έναντι των εν λόγω επτά χωρών ο νέος ορισμός της βραχείας διαμονής, όπως προβλέπεται από την τροποποίηση του κώδικα συνόρων του Σένγκεν. Επιπλέον, ο ορισμός της «βραχείας διαμονής» στις συμφωνίες απαλλαγής από την υποχρέωση θεώρησης σε ημέρες, και όχι σε μήνες, είναι λιγότερο περίπλοκο να ελεγχθεί και να υπολογιστεί με ηλεκτρονικά μέσα/μέσα ΤΠ, και, ως εκ τούτου, καταλληλότερος για τα κεντρικά συστήματα διαχείρισης των συνόρων, όπως το προτεινόμενο σύστημα εισόδου/εξόδου (ΣΕΕ)
                  16
               .

               Μετά την έγκριση του Συμβουλίου, η Επιτροπή άρχισε διαπραγματεύσεις για την τροποποίηση των συμφωνιών απαλλαγής από την υποχρέωση θεώρησης με τις επτά χώρες (Αντίγκουα και Μπαρμπούντα, Μπαχάμες, Μπαρμπάντος, Βραζιλία, Μαυρίκιος, Άγιος Χριστόφορος και Νέβις και Σεϋχέλλες).

               Οι διαπραγματεύσεις με τη Βραζιλία ολοκληρώθηκαν επιτυχώς στις 31 Οκτωβρίου 2017 με τη μονογράφηση των συμφωνιών που τροποποιούν τις δύο συμφωνίες μεταξύ της Ευρωπαϊκής Ένωσης και της Ομοσπονδιακής Δημοκρατίας της Βραζιλίας για την απαλλαγή από την υποχρέωση θεώρησης βραχείας διαμονής για τους κατόχους διπλωματικών, υπηρεσιακών ή επίσημων διαβατηρίων και τους κατόχους κοινών διαβατηρίων. Και τα δύο μέρη συμφώνησαν να εγκρίνουν τον νέο ορισμό της «βραχείας διαμονής», μεταξύ άλλων τεχνικών λεπτομερειών (βλ. κατωτέρω), αλλά όλες οι τροποποιήσεις είναι ασήμαντες για τους ταξιδιώτες.

               Η ειδική κατάσταση του Ηνωμένου Βασιλείου και της Ιρλανδίας αποτυπώνεται στο προοίμιο των συμφωνιών.

               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ

               •Νομική βάση

               H συμφωνία μεταξύ της Ευρωπαϊκής Ένωσης και της Ομοσπονδιακής Δημοκρατίας της Βραζιλίας για την τροποποίηση της συμφωνίας μεταξύ της Ευρωπαϊκής Ένωσης και της Ομοσπονδιακής Δημοκρατίας της Βραζιλίας για την απαλλαγή από την υποχρέωση θεώρησης βραχείας διαμονής για τους κατόχους διπλωματικών, υπηρεσιακών ή επίσημων διαβατηρίων (εφεξής: «η συμφωνία») απαιτεί την έγκριση αμφότερων των συμβαλλόμενων μερών σύμφωνα με τις αντίστοιχες διαδικασίες τους. Από την πλευρά της Ένωσης, απαιτείται η έκδοση αποφάσεων του Συμβουλίου σχετικά με την υπογραφή και τη σύναψη της συμφωνίας.

               Η παρούσα πρόταση υποβάλλεται στο Συμβούλιο προκειμένου να εγκριθεί η υπογραφή της συμφωνίας.

               Η συμφωνία διασφαλίζει τη νομική συνοχή, καθώς και την εναρμόνιση μεταξύ των κρατών μελών, ακολουθώντας τον νέο ορισμό της βραχείας διαμονής, όπως προβλέπεται από την τροποποίηση του κώδικα συνόρων του Σένγκεν, η οποία παρέχει σαφή ερμηνεία της «βραχείας διαμονής».

               Η νομική βάση για την παρούσα συμφωνία είναι το άρθρο 77 παράγραφος 2 στοιχείο α) της Συνθήκης για τη λειτουργία της Ευρωπαϊκής Ένωσης (ΣΛΕΕ), σε συνδυασμό με το άρθρο 218.

               Η Ένωση δεν έχει αρμοδιότητα να τροποποιεί συμφωνίες απαλλαγής από την υποχρέωση θεώρησης που θα δέσμευαν τις τέσσερις χώρες που είναι συνδεδεμένες με την υλοποίηση του κεκτημένου του Σένγκεν, συμπεριλαμβανομένης της κοινής πολιτικής στον τομέα των θεωρήσεων. Προκειμένου να εξασφαλιστεί εναρμονισμένη προσέγγιση και εφαρμογή των διατάξεων σχετικά με τη διάρκεια της επιτρεπόμενης διαμονής εντός του χώρου Σένγκεν, στη συμφωνία περιλαμβάνεται κοινή δήλωση, στην οποία δηλώνεται από τη Βραζιλία, αφενός, και την Ισλανδία, το Λιχτενστάιν, τη Νορβηγία και την Ελβετία, αφετέρου, η επιθυμία να τροποποιήσουν αναλόγως τις ισχύουσες οικείες διμερείς συμφωνίες απαλλαγής από την υποχρέωση θεώρησης.

               •Επικουρικότητα (σε περίπτωση μη αποκλειστικής αρμοδιότητας)

               Σύμφωνα με το άρθρο 77 παράγραφος 2 στοιχείο α) της Συνθήκης για τη λειτουργία της Ευρωπαϊκής Ένωσης, η διαπραγμάτευση συμφωνιών απαλλαγής από την υποχρέωση θεώρησης εμπίπτει στην αποκλειστική αρμοδιότητα της Ένωσης.

               Επιπλέον, αν ένα από τα συμβαλλόμενα μέρη σε διεθνή συμφωνία είναι η Ευρωπαϊκή Ένωση, τότε τυχόν τροποποίηση της εν λόγω συμφωνίας δεν μπορεί να πραγματοποιηθεί νομικά από τα ίδια τα κράτη μέλη. Ως εκ τούτου, απαιτείται δράση σε ενωσιακό επίπεδο.

               •Αναλογικότητα

               Η παρούσα πρόταση δεν υπερβαίνει τα αναγκαία όρια για την επίτευξη του επιδιωκόμενου στόχου, δηλαδή την τροποποίηση της ισχύουσας συμφωνίας μεταξύ της Ομοσπονδιακής Δημοκρατίας της Βραζιλίας και της Ευρωπαϊκής Ένωσης σχετικά με την απαλλαγή από την υποχρέωση θεώρησης βραχείας διαμονής για τους κατόχους διπλωματικών, υπηρεσιακών ή επίσημων διαβατηρίων.

               3.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

               Η πρόταση δεν συνεπάγεται πρόσθετο κόστος για τον προϋπολογισμό της ΕΕ.

               4. ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΤΩΝ ΕΠΙΠΤΩΣΕΩΝ

               •Διαβουλεύσεις με τα ενδιαφερόμενα μέρη

               Στις 9 Οκτωβρίου 2014, το Συμβούλιο ενέκρινε οδηγίες διαπραγμάτευσης, με τις οποίες εξουσιοδότησε την Επιτροπή να αρχίσει διαπραγματεύσεις με τη Βραζιλία, προκειμένου να τροποποιήσει τη συμφωνία μεταξύ των δύο μερών σχετικά με την απαλλαγή από την υποχρέωση θεώρησης βραχείας διαμονής για τους κατόχους διπλωματικών, υπηρεσιακών ή επίσημων διαβατηρίων. Τα κράτη μέλη ενημερώθηκαν για την πρόοδο των διαπραγματεύσεων κατά τις συνεδριάσεις της ομάδας «Θεωρήσεις».

               5.ΛΟΙΠΑ ΣΤΟΙΧΕΙΑ

               •Έκβαση των διαπραγματεύσεων

               Η Επιτροπή θεωρεί ότι οι στόχοι που έθεσε το Συμβούλιο στις οδηγίες διαπραγμάτευσης έχουν επιτευχθεί και ότι το σχέδιο συμφωνίας είναι αποδεκτό από την Ένωση.

               Το τελικό περιεχόμενο του σχεδίου συμφωνίας συνοψίζεται ως εξής:

               α. Διάρκεια διαμονής

               Η συμφωνία προβλέπει τη δυνατότητα μετάβασης χωρίς θεώρηση για τους πολίτες της Ευρωπαϊκής Ένωσης που είναι κάτοχοι έγκυρου διπλωματικού, υπηρεσιακού ή επίσημου διαβατηρίου και για τους πολίτες της Βραζιλίας που είναι κάτοχοι έγκυρου διπλωματικού, υπηρεσιακού ή επίσημου διαβατηρίου, όταν μεταβαίνουν στο έδαφος του άλλου συμβαλλόμενου μέρους για χρονική περίοδο που δεν υπερβαίνει τις 90 ημέρες εντός οιασδήποτε περιόδου 180 ημερών (αντί για μέγιστη περίοδο τριών μηνών κατά τη διάρκεια περιόδου έξι μηνών από την ημερομηνία της πρώτης εισόδου). Ο νέος ορισμός εφαρμόζεται σε ολόκληρη τη συμφωνία.

               β. Τελική διάταξη — αναστολή της συμφωνίας (άρθρο 8 παράγραφος 4)

               Με τη συμφωνία τροποποιείται η τελευταία φράση του άρθρου 8 παράγραφος 4, ως εξής: «Το συμβαλλόμενο μέρος που ανέστειλε την εφαρμογή της παρούσας συμφωνίας ενημερώνει αμέσως το άλλο συμβαλλόμενο μέρος μόλις εκλείψουν οι λόγοι της αναστολής και προβαίνει σε άρση της αναστολής.» Με την προσθήκη των λέξεων «και προβαίνει σε άρση της αναστολής» στο ισχύον κείμενο, η συμφωνία διευκρινίζει ότι η αναστολή της απαλλαγής από την υποχρέωση θεώρησης αίρεται στην πράξη, αν οι λόγοι που οδήγησαν στην αναστολή εκλείψουν. Ως προς το σημείο αυτό, η τροποποίηση ευθυγραμμίζει τη διατύπωση της συμφωνίας με την Ομοσπονδιακή Δημοκρατία της Βραζιλίας για την απαλλαγή από την υποχρέωση θεώρησης βραχείας διαμονής για τους κατόχους διπλωματικών, υπηρεσιακών ή επίσημων διαβατηρίων με εκείνη όλων των άλλων συμφωνιών απαλλαγής από την υποχρέωση θεώρησης που υπογράφηκαν από την Ένωση το 2015 και το 2016. Στις 14 Ιουνίου 2016, η Ομάδα «Θεωρήσεις» κλήθηκε να γνωμοδοτήσει σχετικά με την εν λόγω τροποποίηση και κανένα κράτος μέλος δεν διατύπωσε αντιρρήσεις.

               γ. Κοινές δηλώσεις

               Στη συμφωνία επισυνάπτονται δύο κοινές δηλώσεις:

               - Για την ερμηνεία των 90 ημερών εντός οιασδήποτε περιόδου 180 ημερών και·

               - σχετικά με την Ισλανδία, τη Νορβηγία, την Ελβετία και το Λιχτενστάιν.

               ε. Έναρξη ισχύος

               Η συμφωνία θα αρχίσει να ισχύει την πρώτη ημέρα του έκτου μήνα που έπεται της ημερομηνίας κατά την οποία το τελευταίο συμβαλλόμενο μέρος κοινοποιεί στο άλλο ότι έχουν ολοκληρωθεί οι διαδικασίες κύρωσης. Είναι αναγκαία μια επαρκώς μακρά μεταβατική περίοδος, που θα εγγυηθεί την ασφάλεια δικαίου και θα δώσει στους ταξιδιώτες τη δυνατότητα να κατανοήσουν τη νομοθεσία και να συμμορφωθούν με αυτήν. Μόλις ολοκληρωθεί η κύρωση της συμφωνίας, η εξάμηνη περίοδος θα επιτρέπει στους ταξιδιώτες να ολοκληρώνουν διαστήματα βραχείας διαμονής που εξακολουθούν να υπολογίζονται πλήρως με τον παλαιό ορισμό, πριν από την έναρξη ισχύος του νέου ορισμού για τη βραχεία διαμονή και της περιόδου αναφοράς 180 ημερών με αναδρομή στο παρελθόν.

               Όλες οι υπόλοιπες διατάξεις της ισχύουσας συμφωνίας μεταξύ της Ευρωπαϊκής Ένωσης και της Ομοσπονδιακής Δημοκρατίας της Βραζιλίας για την απαλλαγή από την υποχρέωση θεώρησης βραχείας διαμονής για τους κατόχους διπλωματικών, υπηρεσιακών ή επίσημων διαβατηρίων δεν επηρεάζονται από τη συμφωνία, συμπεριλαμβανομένου του εδαφικού πεδίου εφαρμογής.

               6.ΣΥΜΠΕΡΑΣΜΑ

               Με βάση τα προαναφερθέντα αποτελέσματα, η Επιτροπή προτείνει στο Συμβούλιο να αποφασίσει την υπογραφή της συμφωνίας εξ ονόματος της Ένωσης και να εξουσιοδοτήσει τον Πρόεδρο του Συμβουλίου να ορίσει το/τα πρόσωπο/-α που είναι αρμόδιο/-α να υπογράψει/-ουν τη συμφωνία εξ ονόματος της Ένωσης.

               2018/0085 (NLE)

               Πρόταση

               ΑΠΟΦΑΣΗ ΤΟΥ ΣΥΜΒΟΥΛΙΟΥ

               σχετικά με την υπογραφή, εξ ονόματος της Ευρωπαϊκής Ένωσης, της συμφωνίας μεταξύ της Ευρωπαϊκής Ένωσης και της Ομοσπονδιακής Δημοκρατίας της Βραζιλίας για την τροποποίηση της συμφωνίας μεταξύ της Ευρωπαϊκής Ένωσης και της Ομοσπονδιακής Δημοκρατίας της Βραζιλίας για την απαλλαγή από την υποχρέωση θεώρησης βραχείας διαμονής για τους κατόχους διπλωματικών, υπηρεσιακών ή επίσημων διαβατηρίων

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 77 παράγραφος 2 στοιχείο α), σε συνδυασμό με το άρθρο 218 παράγραφος 5,

               Έχοντας υπόψη την πρόταση της Ευρωπαϊκής Επιτροπής,

               Εκτιμώντας τα ακόλουθα:

               (1)Με τον κανονισμό (ΕΕ) αριθ. 610/2013 του Ευρωπαϊκού Κοινοβουλίου και του Συμβουλίου
                  17
                θεσπίστηκαν οριζόντιες αλλαγές στο κεκτημένο της Ένωσης για τις θεωρήσεις και τα σύνορα και ορίστηκε η βραχεία διαμονή ως μέγιστο χρονικό διάστημα 90 ημερών εντός οποιασδήποτε περιόδου 180 ημερών.

               (2)Είναι αναγκαία η ενσωμάτωση του εν λόγω νέου ορισμού στη συμφωνία μεταξύ της Ευρωπαϊκής Ένωσης και της Ομοσπονδιακής Δημοκρατίας της Βραζιλίας για την απαλλαγή από την υποχρέωση θεώρησης βραχείας διαμονής για τους κατόχους διπλωματικών, υπηρεσιακών ή επίσημων διαβατηρίων, προκειμένου να εναρμονιστεί το καθεστώς βραχείας διαμονής της Ένωσης.

               (3)Στις 9 Οκτωβρίου 2014 το Συμβούλιο εξουσιοδότησε την Επιτροπή να αρχίσει διαπραγματεύσεις σχετικά με τη συμφωνία μεταξύ της Ευρωπαϊκής Ένωσης και της Ομοσπονδιακής Δημοκρατίας της Βραζιλίας για την τροποποίηση της συμφωνίας μεταξύ της Ευρωπαϊκής Ένωσης και της Ομοσπονδιακής Δημοκρατίας της Βραζιλίας για την απαλλαγή από την υποχρέωση θεώρησης βραχείας διαμονής για τους κατόχους διπλωματικών, υπηρεσιακών ή επίσημων διαβατηρίων (εφεξής «η συμφωνία»). Οι διαπραγματεύσεις με τη Βραζιλία σχετικά με τη συμφωνία ολοκληρώθηκαν επιτυχώς με τη μονογράφησή της στις 31 Οκτωβρίου 2017.

               (4)Η παρούσα απόφαση αποτελεί ανάπτυξη των διατάξεων του κεκτημένου του Σένγκεν, στις οποίες δεν συμμετέχει το Ηνωμένο Βασίλειο, σύμφωνα με την απόφαση 2000/365/ΕΚ του Συμβουλίου
                  18
               . Συνεπώς, το Ηνωμένο Βασίλειο δεν συμμετέχει στην έκδοση της παρούσας απόφασης και δεν δεσμεύεται από αυτήν ούτε υπόκειται στην εφαρμογή της.

               (5)Η παρούσα απόφαση αποτελεί ανάπτυξη των διατάξεων του κεκτημένου του Σένγκεν, στις οποίες δεν συμμετέχει η Ιρλανδία, σύμφωνα με την απόφαση 2002/192/ΕΚ του Συμβουλίου
                  19
               . Συνεπώς, η Ιρλανδία δεν συμμετέχει στην έκδοση της παρούσας απόφασης και δεν δεσμεύεται από αυτήν ούτε υπόκειται στην εφαρμογή της.

               (6)Η τροποποιητική συμφωνία θα πρέπει να υπογραφεί και οι επισυναπτόμενες στην τροποποιητική συμφωνία δηλώσεις να εγκριθούν εξ ονόματος της Ένωσης,

               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

               Άρθρο 1

               Με την παρούσα εγκρίνεται η υπογραφή, εξ ονόματος της Ένωσης, της συμφωνίας μεταξύ της Ευρωπαϊκής Ένωσης και της Ομοσπονδιακής Δημοκρατίας της Βραζιλίας για την τροποποίηση της συμφωνίας μεταξύ της Ευρωπαϊκής Ένωσης και της Ομοσπονδιακής Δημοκρατίας της Βραζιλίας για την απαλλαγή από την υποχρέωση θεώρησης βραχείας διαμονής για τους κατόχους διπλωματικών, υπηρεσιακών ή επίσημων διαβατηρίων (εφεξής «η συμφωνία»), με την επιφύλαξη της σύναψης της εν λόγω συμφωνίας.

               Το κείμενο της προς υπογραφή συμφωνίας επισυνάπτεται στην παρούσα απόφαση.

               Άρθρο 2

               Οι δηλώσεις που επισυνάπτονται στην παρούσα απόφαση εγκρίνονται εξ ονόματος της Ένωσης.

               Άρθρο 3

               Η Γενική Γραμματεία του Συμβουλίου καταρτίζει την πράξη εξουσιοδότησης του/των προσώπου/-ων που θα ορίσει ο διαπραγματευτής της συμφωνίας για την υπογραφή της, με την επιφύλαξη της σύναψής της.

               Άρθρο 4

               Η παρούσα απόφαση αρχίζει να ισχύει την εικοστή ημέρα από την έκδοσή της.

               Βρυξέλλες,

                     Για το Συμβούλιο

                     Ο Πρόεδρος

                     (1)

                        ΕΕ L 182 της 29.6.2013, σ. 1.

                     (2)

                        ΕΕ L 239 της 22.9.2000, σ. 19.

                     (3)

                        ΕΕ L 105 της 13.4.2006, σ. 1.

                     (4)

                        ΕΕ L 243 της 15.9.2009, σ. 1.

                     (5)

                        ΕΕ L 081 της 21.3.2001, σ. 1.

                     (6)

                        ΕΕ L 169 της 30.6.2009, σ. 1.

                     (7)

                        ΕΕ L 169 της 30.6.2009, σ. 23.

                     (8)

                        ΕΕ L 169 της 30.6.2009, σ. 9.

                     (9)

                        Με τη Βραζιλία η ΕΕ έχει συνάψει δύο συμφωνίες. Μία για τους κατόχους κοινών διαβατηρίων (ΕΕ L 255 της 21.9.2012, σ. 4) και μία χωριστή για τους κατόχους διπλωματικών, υπηρεσιακών και επίσημων διαβατηρίων (ΕΕ L 66 της 12.3.2011, σ. 2).

                     (10)

                        ΕΕ L 169 της 30.6.2009, σ. 16.

                     (11)

                        ΕΕ L 169 της 30.6.2009, σ. 37.

                     (12)

                        ΕΕ L 169 της 30.6.2009, σ. 30.

                     (13)

                        Πβλ. «Σκοπός» και «Διάρκεια της διαμονής» στις συμφωνίες.

                     (14)

                        COM(2014) 468 final.

                     (15)

                        Απόφαση του Συμβουλίου με την οποία εξουσιοδοτείται η Επιτροπή να αρχίσει διαπραγματεύσεις για την τροποποίηση των συμφωνιών απαλλαγής από την υποχρέωση θεώρησης για βραχεία διαμονή που έχουν συναφθεί μεταξύ της Ευρωπαϊκής Ένωσης/Κοινότητας και της Αντίγκουα και Μπαρμπούντα, της Κοινοπολιτείας των Μπαχαμών, των Μπαρμπάντος, της Ομοσπονδιακής Δημοκρατίας της Βραζιλίας, της Δημοκρατίας του Μαυρίκιου, της Ομοσπονδίας Αγίου Χριστοφόρου και Νέβις και της Δημοκρατίας των Σεϋχελλών, που εγκρίθηκε από το Συμβούλιο στις 9.10.2014.

                     (16)

                        COM(2016) 194 final.

                     (17)

                        Κανονισμός (ΕΕ) αριθ. 610/2013 του Ευρωπαϊκού Κοινοβουλίου και του Συμβουλίου, της 26ης Ιουνίου 2013, για την τροποποίηση του κανονισμού (ΕΚ) αριθ. 562/2006 του Ευρωπαϊκού Κοινοβουλίου και του Συμβουλίου για τη θέσπιση του κοινοτικού κώδικα σχετικά με το καθεστώς διέλευσης προσώπων από τα σύνορα (κώδικας συνόρων του Σένγκεν), της σύμβασης για την εφαρμογή της συμφωνίας του Σένγκεν, των κανονισμών (ΕΚ) αριθ. 1683/95 και (ΕΚ) αριθ. 539/2001 του Συμβουλίου και των κανονισμών (ΕΚ) αριθ. 767/2008 και (ΕΚ) αριθ. 810/2009 του Ευρωπαϊκού Κοινοβουλίου και του Συμβουλίου, ΕΕ L 182 της 29.6.2013, σ. 1.

                     (18)

                        Απόφαση 2000/365/ΕΚ του Συμβουλίου, της 29ης Μαΐου 2000, σχετικά με το αίτημα του Ηνωμένου Βασιλείου της Μεγάλης Βρετανίας και Βορείου Ιρλανδίας να συμμετέχει σε ορισμένες από τις διατάξεις του κεκτημένου του Σένγκεν, ΕΕ L 131 της 1.6.2000, σ. 43.

                     (19)

                        Απόφαση 2002/192/ΕΚ του Συμβουλίου, της 28ης Φεβρουαρίου 2002, σχετικά με το αίτημα της Ιρλανδίας να συμμετέχει σε ορισμένες από τις διατάξεις του κεκτημένου του Σένγκεν, ΕΕ L 64 της 7.3.2002, σ. 20.

    ---documentbreak---

               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες,11.4.2018
            COM(2018) 176 final
            ΠΑΡΑΡΤΗΜΑ
            στην
            πρόταση απόφασης του Συμβουλίου
            σχετικά με την υπογραφή, εξ ονόματος της Ευρωπαϊκής Ένωσης, της συμφωνίας μεταξύ της Ευρωπαϊκής Ένωσης και της Ομοσπονδιακής Δημοκρατίας της Βραζιλίας για την τροποποίηση της συμφωνίας μεταξύ της Ευρωπαϊκής Ένωσης και της Ομοσπονδιακής Δημοκρατίας της Βραζιλίας για την απαλλαγή από την υποχρέωση θεώρησης βραχείας διαμονής για τους κατόχους διπλωματικών, υπηρεσιακών ή επίσημων διαβατηρίων

               ΠΑΡΑΡΤΗΜΑ

               ΣΥΜΦΩΝΙΑ

               μεταξύ της Ευρωπαϊκής Ένωσης και της Ομοσπονδιακής Δημοκρατίας της Βραζιλίας για την τροποποίηση της συμφωνίας μεταξύ της Ευρωπαϊκής Ένωσης και της Ομοσπονδιακής Δημοκρατίας της Βραζιλίας για την απαλλαγή από την υποχρέωση θεώρησης βραχείας διαμονής για τους κατόχους διπλωματικών, υπηρεσιακών ή επίσημων διαβατηρίων

               Η ΕΥΡΩΠΑΪΚΗ ΕΝΩΣΗ,

               αφενός, και

               Η ΟΜΟΣΠΟΝΔΙΑΚΗ ΔΗΜΟΚΡΑΤΙΑ ΤΗΣ ΒΡΑΖΙΛΙΑΣ  (καλούμενη εφεξής «Βραζιλία»),

               αφετέρου,

               καλούμενες εφεξής από κοινού «τα συμβαλλόμενα μέρη»,

               ΕΧΟΝΤΑΣ ΥΠΟΨΗ τη συμφωνία μεταξύ της Ευρωπαϊκής Ένωσης και της Ομοσπονδιακής Δημοκρατίας της Βραζιλίας σχετικά με την απαλλαγή από την υποχρέωση θεώρησης βραχείας διαμονής για τους κατόχους διπλωματικών, υπηρεσιακών ή επίσημων διαβατηρίων (εφεξής καλούμενη «η συμφωνία»), η οποία άρχισε να ισχύει την 1η Απριλίου 2011,

               ΣΗΜΕΙΩΝΟΝΤΑΣ ότι η συμφωνία εφαρμόζεται προς όφελος των πολιτών των συμβαλλόμενων μερών που είναι κάτοχοι διπλωματικών, υπηρεσιακών ή επίσημων διαβατηρίων,

               ΛΑΜΒΑΝΟΝΤΑΣ ΥΠΟΨΗ ότι ο ορισμός της βραχείας διαμονής που προβλέπεται από τη συμφωνία (τρεις μήνες ανά εξάμηνο από την ημερομηνία της πρώτης εισόδου) δεν είναι αρκετά ακριβής και ιδίως η έννοια της «ημερομηνίας της πρώτης εισόδου» μπορεί να οδηγήσει σε αβεβαιότητες και ερωτήματα,

               ΛΑΜΒΑΝΟΝΤΑΣ ΥΠΟΨΗ ότι ο κανονισμός (ΕΕ) αριθ. 610/2013, της 26ης Ιουνίου 2013, θέσπισε οριζόντιες αλλαγές στο «εσωτερικό» κεκτημένο της Ένωσης για τις θεωρήσεις και τα σύνορα και όρισε ως βραχεία διαμονή «τις 90 ημέρες εντός οιασδήποτε περιόδου 180 ημερών»,

               ΛΑΜΒΑΝΟΝΤΑΣ ΥΠΟΨΗ ότι για το σύστημα εισόδου/εξόδου, που θα δημιουργηθεί από την Ευρωπαϊκή Ένωση, απαιτείται η χρήση ενιαίου και σαφούς ορισμού της βραχείας διαμονής, ο οποίος θα ισχύει για όλους τους υπηκόους τρίτων χωρών,

               ΕΠΙΘΥΜΩΝΤΑΣ να εξασφαλίσουν την ομαλή ροή των ταξιδιωτών στα σημεία διέλευσης των συνόρων των συμβαλλόμενων μερών,

               ΛΑΜΒΑΝΟΝΤΑΣ ΥΠΟΨΗ το πρωτόκολλο για τη θέση του Ηνωμένου Βασιλείου και της Ιρλανδίας όσον αφορά τον χώρο ελευθερίας, ασφάλειας και δικαιοσύνης και το πρωτόκολλο για το κεκτημένο του Σένγκεν που ενσωματώνεται στο πλαίσιο της Ευρωπαϊκής Ένωσης, τα οποία προσαρτώνται στη Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης, και επιβεβαιώνοντας ότι οι διατάξεις της παρούσας συμφωνίας δεν εφαρμόζονται στο Ηνωμένο Βασίλειο και στην Ιρλανδία,

               ΣΥΜΦΩΝΗΣΑΝ ΤΑ ΑΚΟΛΟΥΘΑ:

               Άρθρο 1

               Η συμφωνία τροποποιείται σύμφωνα με τις διατάξεις του παρόντος άρθρου:

               (1)Στο άρθρο 1, η φράση «τους τρεις μήνες κατά τη διάρκεια χρονικής περιόδου έξη μηνών» αντικαθίσταται από τη φράση «τις 90 ημέρες εντός οιασδήποτε περιόδου 180 ημερών».

               (2)Το άρθρο 4 παράγραφος 1 αντικαθίσταται ως εξής:

               «Οι πολίτες της Ένωσης που κατέχουν έγκυρο διπλωματικό, επίσημο ή υπηρεσιακό διαβατήριο μπορούν να μείνουν στο έδαφος της Βραζιλίας για χρονική περίοδο που δεν υπερβαίνει τις 90 ημέρες εντός οιασδήποτε περιόδου 180 ημερών.»

               (3)Το άρθρο 4 παράγραφος 2 αντικαθίσταται ως εξής:

               «Οι πολίτες της Βραζιλίας που κατέχουν έγκυρο διπλωματικό, επίσημο ή υπηρεσιακό διαβατήριο μπορούν να μείνουν στο έδαφος των κρατών μελών που εφαρμόζουν πλήρως το κεκτημένο του Σένγκεν για χρονική περίοδο που δεν υπερβαίνει τις 90 ημέρες εντός οποιασδήποτε περιόδου 180 ημερών. Η εν λόγω χρονική περίοδος υπολογίζεται ανεξάρτητα από τυχόν διαμονή σε κράτος μέλος που δεν εφαρμόζει ακόμη πλήρως το κεκτημένο του Σένγκεν.

               Οι πολίτες της Βραζιλίας που κατέχουν έγκυρο διπλωματικό, επίσημο ή υπηρεσιακό διαβατήριο μπορούν να μείνουν για χρονική περίοδο που δεν υπερβαίνει τις 90 ημέρες εντός οποιασδήποτε περιόδου 180 ημερών στο έδαφος εκάστου κράτους μέλους που δεν εφαρμόζει ακόμη πλήρως το κεκτημένο του Σένγκεν, ανεξάρτητα από την περίοδο διαμονής που υπολογίζεται για το έδαφος των κρατών μελών που εφαρμόζουν πλήρως το κεκτημένο του Σένγκεν.»

               (4)Στο άρθρο 4 παράγραφος 3 οι όροι «τριών μηνών» αντικαθίστανται από τους όρους «90 ημερών».

               (5)Η τελευταία περίοδος του άρθρου 8 παράγραφος 4 αντικαθίσταται από την ακόλουθη περίοδο:

               «Το συμβαλλόμενο μέρος που έχει αναστείλει την εφαρμογή της παρούσας συμφωνίας ενημερώνει αμέσως το έτερο συμβαλλόμενο μέρος μόλις εκλείψουν οι λόγοι της αναστολής και προβαίνει σε άρση της αναστολής.»

               Άρθρο 2

               Η παρούσα συμφωνία κυρώνεται ή εγκρίνεται από τα συμβαλλόμενα μέρη σύμφωνα με τις αντίστοιχες διαδικασίες τους και αρχίζει να ισχύει την πρώτη ημέρα του έκτου μήνα που έπεται της ημερομηνίας κατά την οποία το τελευταίο μέρος κοινοποιεί στο έτερο μέρος την ολοκλήρωση των προαναφερόμενων διαδικασιών.

               [τόπος], [ημέρα] [μήνας] του δύο χιλιάδες δεκαεπτά, σε δύο αντίτυπα, στην αγγλική, βουλγαρική, γαλλική, γερμανική, δανική, ελληνική, εσθονική, ισπανική, ιταλική, κροατική, λετονική, λιθουανική, μαλτέζικη, ολλανδική, ουγγρική, πολωνική, πορτογαλική, ρουμανική, σλοβακική, σλοβενική, σουηδική, τσεχική και φινλανδική γλώσσα, και όλα τα κείμενα είναι εξίσου αυθεντικά.

               Για την Ευρωπαϊκή Ένωση

               Για την Ομοσπονδιακή Δημοκρατία της Βραζιλίας

               ΚΟΙΝΗ ΔΗΛΩΣΗ ΣΧΕΤΙΚΑ ΜΕ ΤΗΝ ΙΣΛΑΝΔΙΑ, ΤΗ ΝΟΡΒΗΓΙΑ, ΤΗΝ ΕΛΒΕΤΙΑ ΚΑΙ ΤΟ ΛΙΧΤΕΝΣΤΑΙΝ

               Είναι ευκταίο οι αρχές της Νορβηγίας, της Ισλανδίας, της Ελβετίας και του Λιχτενστάιν, αφενός, και της Βραζιλίας, αφετέρου, να τροποποιήσουν, αμελλητί, τις ισχύουσες διμερείς συμφωνίες σχετικά με την απαλλαγή από την υποχρέωση θεώρησης βραχείας διαμονής για τους κατόχους διπλωματικών, υπηρεσιακών ή επίσημων διαβατηρίων, σύμφωνα με τους όρους της παρούσας συμφωνίας.

               ΚΟΙΝΗ ΔΗΛΩΣΗ ΓΙΑ ΤΗΝ ΕΡΜΗΝΕΙΑ ΤΩΝ 90 ΗΜΕΡΩΝ ΕΝΤΟΣ ΟΙΑΣΔΗΠΟΤΕ ΠΕΡΙΟΔΟΥ 180 ΗΜΕΡΩΝ

               Τα συμβαλλόμενα μέρη συμφωνούν ότι η μέγιστη χρονική περίοδος των 90 ημερών εντός οιασδήποτε περιόδου 180 ημερών, όπως προβλέπεται στο άρθρο 4 της συμφωνίας, αντιστοιχεί είτε σε επίσκεψη διαρκείας είτε σε περισσότερες διαδοχικές επισκέψεις, η διάρκεια των οποίων δεν υπερβαίνει συνολικά τις 90 ημέρες εντός οιασδήποτε περιόδου 180 ημερών.

               Η έννοια του «οιασδήποτε» συνεπάγεται την εφαρμογή κυλιόμενης περιόδου αναφοράς 180 ημερών, που ανατρέχει σε κάθε ημέρα της διαμονής κατά την περίοδο των τελευταίων 180 ημερών, προκειμένου να εξακριβωθεί αν εξακολουθεί να πληρούται η απαίτηση των 90 ημερών εντός οιασδήποτε περιόδου 180 ημερών. Μεταξύ άλλων, αυτό σημαίνει ότι απουσία για αδιάλειπτη περίοδο 90 ημερών καθιστά δυνατή νέα διαμονή έως 90 ημέρες.

               ________


               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 17.5.2018
            COM(2018) 275 final
            2018/0130(COD)
            Πρόταση
            ΑΠΟΦΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ
            για την τροποποίηση της οδηγίας 96/53/ΕΚ του Συμβουλίου όσον αφορά την προθεσμία έναρξης εφαρμογής των ειδικών κανόνων για το μέγιστο μήκος των θαλάμων οδήγησης, το οποίο προσφέρει βελτιωμένες αεροδυναμικές επιδόσεις, ενεργειακή απόδοση και επιδόσεις ασφάλειας

               ΑΙΤΙΟΛΟΓΙΚΗ ΕΚΘΕΣΗ

               1.
                     ΠΛΑΙΣΙΟ ΤΗΣ ΠΡΟΤΑΣΗΣ

               •
                     Αιτιολόγηση και στόχοι της πρότασης

               Η οδηγία 96/53/ΕΚ του Συμβουλίου, της 25ης Ιουλίου 1996, σχετικά με τον καθορισμό, για ορισμένα οδικά οχήματα που κυκλοφορούν στην Κοινότητα, των μέγιστων επιτρεπόμενων διαστάσεων στις εθνικές και διεθνείς μεταφορές και των μέγιστων επιτρεπόμενων βαρών στις διεθνείς μεταφορές
                  1
               , αναθεωρήθηκε τελευταία από την οδηγία (ΕΕ) 2015/719 του Ευρωπαϊκού Κοινοβουλίου και του Συμβουλίου, της 29ης Απριλίου 2015, σχετικά με τον καθορισμό, για ορισμένα οδικά οχήματα που κυκλοφορούν στην Κοινότητα, των μέγιστων επιτρεπόμενων διαστάσεων στις εθνικές και διεθνείς μεταφορές και των μέγιστων επιτρεπόμενων βαρών στις διεθνείς μεταφορές
                  2
               .

               Ένας από τους στόχους της οδηγίας (ΕΕ) 2015/719 ήταν να βελτιωθεί η αεροδυναμική των μηχανοκίνητων οχημάτων που εμπίπτουν στο πεδίο εφαρμογής της οδηγίας, με την πρόβλεψη δυνατότητας παρέκκλισης από τους περιορισμούς ως προς τα μέγιστα μήκη, εφόσον τηρούνται ορισμένοι όροι. Στόχος ήταν επίσης να προσαρμοσθεί η νομοθεσία στις τεχνολογικές εξελίξεις και στις μεταβαλλόμενες ανάγκες της αγοράς, καθώς και να ευνοηθούν οι διατροπικές μεταφορές.

               Η παρέκκλιση από τους περιορισμούς για τα μέγιστα μήκη χορηγήθηκε για το πίσω μέρος των οχημάτων, την τοποθέτηση αεροδυναμικών διατάξεων
                  3
               , και για το εμπρόσθιο μέρος των οχημάτων
                  4
                ώστε το σχήμα των θαλάμων οδήγησης των φορτηγών να καταστεί πιο στρογγυλοποιημένο και αεροδυναμικό.

               Η παρούσα απόφαση αφορά το εμπρόσθιο μέρος των οχημάτων, δηλαδή τους θαλάμους οδήγησης όπως προβλέπονται στο άρθρο 9α της οδηγίας 96/53/ΕΚ, όπως τροποποιήθηκε από την οδηγία (ΕΕ) 2015/719. Η διάταξη αυτή καθορίζει ορισμένους όρους, μεταξύ των οποίων είναι η συμμόρφωση του οχήματος με τις απαιτήσεις για την ακτίνα στροφής που καθορίζονται στο σημείο 1.5 του παραρτήματος I.

               Στην εκτίμηση επιπτώσεων
                  5
                που συνοδεύει την πρόταση τροποποίησης της οδηγίας 96/53/ΕΚ
                  6
               , η Επιτροπή διαπίστωσε σημαντικά οφέλη από τη χορήγηση παρεκκλίσεων για το μήκος όπως προβλέπεται τώρα στην τροποποιητική οδηγία (ΕΕ) 2015/719. Πέραν των σημαντικών αεροδυναμικών βελτιώσεων τόσο από τις αεροδυναμικές διατάξεις στο πίσω μέρος όσο και από τους επιμήκεις θαλάμους οδήγησης, οι θάλαμοι αυτοί θα προσφέρουν επίσης οφέλη λόγω καλύτερης ορατότητας για τους οδηγούς, βελτιωμένη ασφάλεια για τους άλλους χρήστες του οδικού δικτύου, καθώς και ασφάλεια και άνεση των οδηγών.

               Μολονότι στην εκτίμηση επιπτώσεων της Επιτροπής δεν προτεινόταν ως αναγκαία η προσωρινή αναστολή της έναρξης ισχύος των επιμήκων θαλάμων οδήγησης, στον τελικό συμβιβασμό μεταξύ των νομοθετών, όπως εγκρίθηκε στο άρθρο 9α παράγραφος 3 της οδηγίας (ΕΕ) 2015/719, περιλήφθηκε αναστολή 3 ετών.

               Δεδομένης της τρέχουσας κατάστασης και λαμβανομένου υπόψη ότι οι εκπομπές CO2 από τις οδικές μεταφορές αντιπροσωπεύουν το ένα τέταρτο των συνολικών εκπομπών CO2 στην ΕΕ και ότι οι εκπομπές από τις οδικές μεταφορές προβλέπεται ότι θα αυξηθούν κατά 6 % στο χρονικό διάστημα 2015-2030, η Επιτροπή κρίνει ότι τα οφέλη των επιμήκων θαλάμων οδήγησης θα πρέπει να επέλθουν το συντομότερο δυνατόν. Η σημασία του θέματος αυτού επιβεβαιώνεται από την πρόταση για τα πρότυπα των εκπομπών CO2 των βαρέων φορτηγών οχημάτων, όπως προτείνονται από την Επιτροπή ως μέρος της δέσμης μέτρων III για την κινητικότητα, στην οποία τονίζεται η σημασία των αεροδυναμικών θαλάμων οδήγησης
                  7
               . Πράγματι, για τη συμμόρφωση με τα μελλοντικά πρότυπα εκπομπών CO2 από τα βαρέα φορτηγά οχήματα θα απαιτηθεί η εφαρμογή διαφόρων τεχνολογιών για τη βελτίωση της ενεργειακής τους απόδοσης· μεταξύ αυτών η εισαγωγή αεροδυναμικών θαλάμων οδήγησης είναι το αποτελεσματικότερο μέτρο για τη μείωση της οπισθέλκουσας.

               Ωστόσο, η αναστολή που περιλαμβάνει η ισχύουσα νομοθεσία αποτρέπει τους κατασκευαστές να βελτιώσουν την αεροδυναμική των θαλάμων οδήγησης ως τρόπο για να επιτευχθεί συμμόρφωση με τα επικείμενα πρότυπα εκπομπών CO2 για τα βαρέα φορτηγά οχήματα. Επιπλέον, η αναστολή αντιβαίνει επίσης την αρχή της καινοτομίας και τις αρχές βελτίωσης της νομοθεσίας, διότι παρεμποδίζει την ανάπτυξη νέων τεχνολογιών και ιδεών σχεδιασμού.

               Συνεπώς, η Επιτροπή προτείνει να συντομευθεί η προθεσμία μεταφοράς του άρθρου 9α παράγραφος 1 της οδηγίας 95/53/ΕΚ. Το νέο προτεινόμενο κείμενο του άρθρου 9α παράγραφος 3 αφήνει πάντοτε στα κράτη μέλη επαρκές χρονικό διάστημα για να λάβουν τα αναγκαία μέτρα.

               Εν προκειμένω, συνυπολογίσθηκε ο χρόνος που απαιτείται για την έκδοση της παρούσας απόφασης.

               Πρέπει επίσης να αναφερθεί, πρώτον, ότι η αλλαγή του πλαισίου έγκρισης τύπου που προβλέπεται στο άρθρο 9α παράγραφος 2 μπορεί να επιτευχθεί με τροποποίηση του κανονισμού (ΕΕ) αριθ. 1230/2012 της Επιτροπής
                  8
               , όπως προκύπτει από προσεκτικότερη εξέταση του θέματος. Η τροποποίηση του κανονισμού (ΕΕ) αριθ. 1230/2012, η οποία αναμένεται να ολοκληρωθεί έως τα τέλη του 2018, θα πραγματοποιηθεί με εκτελεστικό μέτρο δυνάμει του κανονισμού για τη γενική ασφάλεια
                  9
               . Στα νέα χρονικά περιθώρια, όπως καθορίζονται στην παρούσα πρόταση, λαμβάνεται υπόψη αυτό και θα πρέπει να διασφαλισθεί ότι τα εθνικά μέτρα μεταφοράς του άρθρου 9α παράγραφος 1 της οδηγίας 96/53/ΕΚ θα τεθούν σε εφαρμογή περίπου την ίδια χρονική στιγμή με την τροποποίηση του κανονισμού (ΕΕ) αριθ. 1230/2012 της Επιτροπής.

               Δεύτερον, δεν είναι απαραίτητο να διατηρηθεί η ακριβής σειρά αλλαγών που προβλέπεται προς το παρόν στο άρθρο 9α παράγραφος 3 της οδηγίας 96/53/ΕΚ. Η κυκλοφορία των συγκεκριμένων οχημάτων στο οδικό δίκτυο απαιτεί, σωρευτικά, αλλαγές του πλαισίου έγκρισης τύπου και την αλλαγή που καθορίζεται στο άρθρο 9α παράγραφος 1 της οδηγίας 96/53/ΕΚ. Για αυτήν καθαυτήν τη μεταφορά της τελευταίας αλλαγής στο εθνικό δίκαιο δεν απαιτείται προηγουμένως τροποποίηση του πλαισίου έγκρισης τύπου. Αρκεί οι εθνικοί κανόνες να προβλέπουν την έγκριση τύπου ως όρο, όπως ορίζει το άρθρο 9α παράγραφος 1 της οδηγίας 96/53/ΕΚ.

               Η προτεινόμενη αλλαγή συνάδει πλήρως με την εκτίμηση επιπτώσεων
                  10
                που διενήργησε ήδη η Επιτροπή, η οποία —όπως αναφέρεται— δεν προέβλεπε την αναστολή που ενέκριναν οι συννομοθέτες. Για τον ίδιο λόγο, δεν θα είναι αναγκαία η διεξαγωγή εκτίμησης επιπτώσεων για την παρούσα πρόταση.

               •
                     Συνέπεια με τις ισχύουσες διατάξεις στον τομέα πολιτικής

               Η παρούσα πρόταση συνάδει με τις υφιστάμενες πολιτικές, και τις υποστηρίζει, για τα πρότυπα εκπομπών CO2 για τα βαρέα φορτηγά οχήματα, όπως προτείνονται σήμερα. Συνάδει, επίσης, με τις υφιστάμενες πολιτικές με στόχο τη μείωση των ατυχημάτων και των θανάτων στις οδικές μεταφορές.

               Επειδή η παρούσα πρόταση καθορίζει απλώς ενωρίτερη ημερομηνία από την οποία επιτρέπεται να χρησιμοποιούνται πιο αεροδυναμικοί και/ή ασφαλέστεροι θάλαμοι οδήγησης, όπως προβλέπεται ήδη από την οδηγία 2015/719, δεν υπάρχουν συνεπώς επιπτώσεις στις διατροπικές μεταφορές και στον γενικό στόχο να προωθηθούν λύσεις εναλλακτικές των οδικών μεταφορών.

               •
                     Συνέπεια με άλλες πολιτικές της Ένωσης

               Η πρόταση συμβάλλει άμεσα στην πρώτη πολιτική προτεραιότητα της Επιτροπής Juncker: «Απασχόληση, ανάπτυξη και επενδύσεις»,
                     διότι επιτρέπει στους κατασκευαστές και στους προμηθευτές εξοπλισμού φορτηγών να καινοτομούν και να παράγουν νέα μοντέλα βαρέων φορτηγών οχημάτων. Στόχος της παρούσας πρότασης είναι επίσης να συμβάλει στην προτεραιότητα «Ενεργειακή Ένωση και Κλίμα» με τη μείωση των εκπομπών από βαρέα φορτηγά οχήματα.

               2.
                     ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ

               •
                     Νομική βάση

               Η νομική βάση της πρότασης είναι το άρθρο 91 παράγραφος 1 της Συνθήκης για τη λειτουργία της Ευρωπαϊκής Ένωσης (ΣΛΕΕ).

               •
                     Επικουρικότητα

               Η πρόταση περιορίζεται στην προσαρμογή της προθεσμίας που καθορίζεται στο άρθρο 9α παράγραφος 3 της οδηγίας 96/53/ΕΚ. Την εν λόγω προσαρμογή μπορεί να επιφέρει μόνο η ίδια η Ένωση.

               Επιπλέον, οι στρεβλώσεις στην εσωτερική αγορά μπορούν να αποφευχθούν μόνο με μια και μόνη ημερομηνία εφαρμογής των νέων κανόνων. .

               •
                     Αναλογικότητα

               Η πρόταση πολιτικής είναι ανάλογη των προβλημάτων που έχουν διαπιστωθεί και δεν υπερβαίνει τα αναγκαία για την επίλυσή τους. Συγκεκριμένα, το μέτρο περιορίζεται στην προσαρμογή της προθεσμίας για τη μεταφορά του άρθρου 9α παράγραφος 1 της οδηγίας 96/53/ΕΚ στο εθνικό δίκαιο και, επιπλέον, αφήνει πάντοτε αρκετό χρόνο στα κράτη μέλη να λάβουν τα απαραίτητα μέτρα.

               •
                     Επιλογή της νομικής πράξης

               Οι τροποποιήσεις των οδηγιών θα πρέπει κανονικά να έχουν την ίδια μορφή, ήτοι τροποποιητικές οδηγίες.

               Η συγκεκριμένη περίπτωση, πάντως, αφορά μόνο την αλλαγή της προθεσμίας που επιβάλλεται στα κράτη μέλη. Η αλλαγή αυτή καθαυτή δεν είναι δυνατόν να μεταφερθεί από τα κράτη μέλη. Κατά συνέπεια, η πράξη πρέπει να έχει τη μορφή απόφασης.

               3.
                     ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ

               Λαμβανομένου υπόψη ότι δεν απαιτείται πρόσθετη εκτίμηση επιπτώσεων για την παρούσα πρόταση, αναφέρεται η εκτίμηση επιπτώσεων που έχει ήδη διενεργηθεί από την Επιτροπή: SWD (2013) 108 final.

               4.
                     ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

               Η προτεινόμενη τροποποίηση δεν έχει καμία επίπτωση στον προϋπολογισμό της Ένωσης.

               5.
                     ΛΟΙΠΑ ΣΤΟΙΧΕΙΑ

               •
                     Αναλυτική επεξήγηση των επιμέρους διατάξεων της πρότασης

               Τα βασικά στοιχεία της πρότασης είναι τα ακόλουθα:

               Οδηγία 96/53/ΕΚ

               Άρθρο 9α

               Το ισχύον άρθρο 9α παράγραφος 3 περιλαμβάνει αναστολή 3 ετών για την εισαγωγή των αεροδυναμικών θαλάμων οδήγησης μετά την ημερομηνία μεταφοράς ή εφαρμογής των αναγκαίων τροποποιήσεων όσον αφορά τεχνικές απαιτήσεις έγκρισης τύπου.

               Προτείνεται να προσαρμοστεί το άρθρο 9α παράγραφος 3, ώστε να καταργηθεί η αναστολή 3 ετών και να προβλεφθεί συντομότερη αλλά αναλογική προθεσμία.

               2018/0130 (COD)

               Πρόταση

               ΑΠΟΦΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

               για την τροποποίηση της οδηγίας 96/53/ΕΚ του Συμβουλίου όσον αφορά την προθεσμία έναρξης εφαρμογής των ειδικών κανόνων για το μέγιστο μήκος των θαλάμων οδήγησης, το οποίο προσφέρει βελτιωμένες αεροδυναμικές επιδόσεις, ενεργειακή απόδοση και επιδόσεις ασφάλειας

               ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 91 παράγραφος 1,

               Έχοντας υπόψη την πρόταση της Ευρωπαϊκής Επιτροπής,

               Κατόπιν διαβίβασης του σχεδίου νομοθετικής πράξης στα εθνικά κοινοβούλια,

               Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής
                  11
               ,

               Έχοντας υπόψη τη γνώμη της Επιτροπής των Περιφερειών
                  12
               ,

               Αποφασίζοντας σύμφωνα με τη συνήθη νομοθετική διαδικασία,

               Εκτιμώντας τα ακόλουθα:

               (1)Η οδηγία 96/53/ΕΚ του Συμβουλίου, της 25ης Ιουλίου 1996, σχετικά με τον καθορισμό, για ορισμένα οδικά οχήματα που κυκλοφορούν στην Κοινότητα, των μέγιστων επιτρεπόμενων διαστάσεων στις εθνικές και διεθνείς μεταφορές και των μέγιστων επιτρεπόμενων βαρών στις διεθνείς μεταφορές
                  13
               , τροποποιήθηκε με την οδηγία (ΕΕ) 2015/719 του Ευρωπαϊκού Κοινοβουλίου και του Συμβουλίου
                  14
               , με σκοπό τη μείωση της κατανάλωσης ενέργειας και των εκπομπών αερίων του θερμοκηπίου, και την προσαρμογή της νομοθεσίας στις τεχνολογικές εξελίξεις και στις μεταβαλλόμενες ανάγκες της αγοράς, καθώς και για τη διευκόλυνση των διατροπικών μεταφορών.

               (2)Η βελτίωση της αεροδυναμικής του θαλάμου οδήγησης των μηχανοκίνητων οχημάτων θα αποφέρει σημαντικά οφέλη στην ενεργειακή απόδοση των οχημάτων. Ωστόσο, η βελτίωση αυτή ήταν αδύνατη με τους περιορισμούς μέγιστου μήκους που καθόριζε η οδηγία 96/53/ΕΚ χωρίς μείωση του ωφέλιμου φορτίου του οχήματος. Για τον λόγο αυτόν, εισάχθηκε παρέκκλιση από τους περιορισμούς μέγιστου μήκους με την οδηγία (ΕΕ) 2015/719.

               (3)Η οδηγία (ΕΕ) 2015/719 προέβλεπε επίσης αναστολή τριών ετών για την εισαγωγή των αεροδυναμικών θαλάμων οδήγησης μετά την ημερομηνία μεταφοράς ή εφαρμογής των αναγκαίων τροποποιήσεων όσον αφορά τις τεχνικές απαιτήσεις έγκρισης τύπου.

               (4)Με σκοπό να υλοποιηθούν το συντομότερο δυνατόν τα οφέλη που αναμένονται από τους αεροδυναμικούς θαλάμους οδήγησης, λόγω των ενεργειακών επιδόσεων των βαρέων φορτηγών οχημάτων, αλλά και λόγω της καλύτερης ορατότητας για τους οδηγούς, της ασφάλειας των άλλων χρηστών του οδικού δικτύου, καθώς και της ασφάλειας και της άνεσης των οδηγών, είναι αναγκαίο να διασφαλισθεί ότι είναι δυνατή η εισαγωγή αυτών των θαλάμων οδήγησης χωρίς άσκοπη καθυστέρηση, μόλις εγκριθούν οι αναγκαίες απαιτήσεις έγκρισης τύπου.

               (5)Συνεπώς, η οδηγία 96/53/ΕΚ του Συμβουλίου θα πρέπει να τροποποιηθεί αναλόγως,

               ΕΞΕΔΩΣΑΝ ΤΗΝ ΠΑΡΟΥΣΑ ΑΠΟΦΑΣΗ:

               Άρθρο 1

               Στο άρθρο 9α της οδηγίας 96/53/ΕΚ του Συμβουλίου, η παράγραφος 3 αντικαθίσταται από το ακόλουθο κείμενο:

               «3. Η παράγραφος 1 εφαρμόζεται από [XXX] [Υπηρεσία Εκδόσεων: να προστεθεί η ημερομηνία: 4 μήνες από την έναρξη ισχύος της παρούσας απόφασης].»

               Άρθρο 2

               Η παρούσα απόφαση αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.

               Βρυξέλλες,

                  Για το Ευρωπαϊκό Κοινοβούλιο
                        Για το Συμβούλιο

                  Ο Πρόεδρος
                        Ο Πρόεδρος

                     (1)

                        ΕΕ L 235 της 17.9.1996, σ. 59.

                     (2)

                        ΕΕ L 115 της 6.5.2015, σ. 1.

                     (3)

                        Άρθρο 8β

                     (4)

                        Άρθρο 9α

                     (5)

                        SWD(2013) 108 final.

                     (6)

                        COM(2013) 195 final.

                     (7)

                        COM(2018) 284.

                     (8)

                        Κανονισμός (ΕΕ) αριθ. 1230/2012 της Επιτροπής, της 12ης Δεκεμβρίου 2012, για την εφαρμογή του κανονισμού (ΕΚ) αριθ. 661/2009 του Ευρωπαϊκού Κοινοβουλίου και του Συμβουλίου όσον αφορά τις απαιτήσεις έγκρισης τύπου σχετικά με τη μάζα και τις διαστάσεις των μηχανοκίνητων οχημάτων και των ρυμουλκουμένων τους και για την τροποποίηση της οδηγίας 2007/46/ΕΚ του Ευρωπαϊκού Κοινοβουλίου και του Συμβουλίου (ΕΕ L 353 της 21.12.2012, σ. 31).

                     (9)

                        Κανονισμός (ΕΕ) αριθ. 661/2009.

                     (10)

                        SWD(2013) 108 final.

                     (11)

                        ΕΕ C […] της […], σ. […].

                     (12)

                        ΕΕ C […] της […], σ. […].

                     (13)

                        ΕΕ L 235 της 17.9.1996, σ. 59.

                     (14)

                        Οδηγία (ΕΕ) 2015/719 του Ευρωπαϊκού Κοινοβουλίου και του Συμβουλίου, της 29ης Απριλίου 2015, για την τροποποίηση της οδηγίας 96/53/ΕΚ του Συμβουλίου σχετικά με τον καθορισμό, για ορισμένα οδικά οχήματα που κυκλοφορούν στην Κοινότητα, των μέγιστων επιτρεπόμενων διαστάσεων στις εθνικές και διεθνείς μεταφορές και των μέγιστων επιτρεπόμενων βαρών στις διεθνείς μεταφορές (ΕΕ L 115 της 6.5.2015, σ. 1).